یۆزاونآلتینجی درس
فعللر (45)
دیلیمیزده فعلین ایندیکى، کئچمیش و گلهجک زامانلاریندان مۆختلیف شکیلچیلر واسیطهسیله صیفتلر دۆزهلر. بو شکیلچیلرى و اونلارین دۆزهلتدیکلرى صیفتلرى کئچمیشده صیفت بؤلومونده گتیرمیشیک، اورایا باخا بیلرسیز.
"فعلى باغلامالار"
"سولماز ایچرى گیریب سلام وئردى" جۆملهسینده، "سلام وئردى" فعلى شهودى کئچمیشین اۆچۆنجۆ شخص تکینى بیلدیریر. آمما "ایچرى گیریب" فعلینده نه زامان، نه شخص، نه نوع و نه ده فعل شکیللرى علامتى واردیر.
بیز ایندییه قدر فعللرده بو معنادا بئله بیر شکیلچییه راست گلمهمیشدیک. دئمک "ایچرى گیریب" ده فعلین بیر خصوصى نوعودور. بورادا "سلام وئردى" جۆملهنین اساس فعلیدیر. آمما "ایچرى گیریب" فعلى، اساس فعلین ایجراسى اۆچۆن بیر مۆقدمه و حاضیرلیقدیر. بئله فعللرین نوعو، شخصى، زامانى و شکلى جۆملهنین اساس فعلیندن معلوم اولار. یعنى بورادا "سلام وئردى" فعلى معلوم نوع، اۆچۆنجۆ شخص تک، کئچمیش شهودى و خبر شکلینده دیر. بونا گؤره ده "ایچرى گیریب" فعلینین ده زامانى کئچمیش شهودى، شخصى اۆچۆنجۆ شخص تک، نوعو معلوم و شکلى خبر شکلیدیر. بوجۆر فعللره "فعلى باغلاما" دئییلیر.
azb_Arab azb_Arab azb_Arab azb_Arab azb_Arab azb_Arab